Politiet hører gerne fra vidner, der kan hjælpe dem på sporet af gerningsmanden.

En 85-årig kvinde blev i weekenden udsat for et tricktyveri i sin lejlighed på Ingeborgvej i Frederikshavn. Det skriver Kanal Frederikshavn . Lørdag middag var den 85-årige kvinde nede for at aflevere tomme flasker. Her blev hun kontaktet af en mand, som hævdede, at der havde været ballade med nogle unge mennesker på gaden. I den forbindelse var der fundet nogle nøgler, som måske passede til kvindens lejlighed. Manden gik derfor med den ældre kvinde op i lejligheden, hvor han opfordrede hende til at kontrollere, om hun havde alle sine smykker og kontakter. Den 85-årige åbnede selv skufferne, og i den forbindelse lykkedes det manden at franarre kvinden 2000 kroner. Manden beskrives som dansk af udseende, 30 til 40 år og kraftig af bygning. Han havde kort, sort hår og tatoveringer på fingrene - muligvis bogstaverne LOVE. Han talte dansk og var iklædt ternet skjorte og lyse bukser. - Vi hører naturligvis gerne fra folk, der eventuelt kan hjælpe os med opklaringen af denne sag, siger politikommissær Michael Karstenskov fra Nordjyllands Politi, som er leder af Sagscenter Frederikshavn.